ওয়েব ডেস্ক: অসুস্থ বোধ করায় ফের এসএসকেএমে ভর্তি হলেন পরিবহণ মন্ত্রী  মদন মিত্র। জেলে অসুস্থতার কথা প্রথমে পরিবারকে জানান মন্ত্রী। জেল কর্তৃপক্ষকে এই ঘটনা জানায় মদন মিত্রের পরিবার। এরপরেই জেল কর্তৃপক্ষ মন্ত্রীকে হাসপাতালে নিয়ে যাওয়ার তোড়জোড় শুরু করে দেয়। বেলা আড়াইটে নাগাদ মন্ত্রীকে এসএসকেএমের উডবার্ন ওয়ার্ডে নিয়ে আসা হয়। হাসপাতালে সাংবাদিকদের প্রশ্নে আজও আবারও মেজাজ হারান পরিবহণ মন্ত্রী। সরিয়ে দেন ক্যামেরা। এদিকে, সারদা মামলায় শাসকদলের বিরুদ্ধে প্রভাব খাটানোর অভিযোগ করলেন তৃণমূলের সাসপেনডেন্ট সাংসদ কুণাল ঘোষ। কুণালের অভিযোগ, গোটা সিস্টেমটাই সারদা মামলাকে প্রভাবিত করতে মাঠে নেমে পড়েছে। শাসকদলের লোকেরা বাইরে থেকে প্রভাব খাটাচ্ছে। শুধু তাই নয়, আদালতে বিচারকের ওপর নিলর্জ্জভাবে প্রভাব খাটানোর চেষ্টা করছেন তৃণমূলপন্থী আইনজীবীরা। তাঁর আরও অভিযোগ, প্রভাবশালী পরিবারের ছেলে হলেই জামিন হয়ে যাচ্ছে।